40. schôdza NR SR - 6.deň - A. dopoludnia
Dátum: 2025-10-22
Poslanec: Gregorová, Gréta (PS)
Druh vystúpenia: Vystúpenie v rozprave

85. Ďakujem za slovo. Milé kolegyne, kolegovia, veď to je zdravý rozum, považujete za zdravé, keď povieme, že niekto je lampa alebo pes, alebo mačka, alebo nevie čo je? Povedal Robert Fico po schválení novely ústavy. Len prednedávnom tu koaliční poslanci podľa ich slov zachránili tradičnú rodinu pred hrozbou LGBTI ľudí. Do ústavy ste zakotvili dve pohlavia, aby slovenské rodiny, aby slovenské deti boli v bezpečí a dnes tu máme v skrátenom legislatívnom konaní na stole zákon na ochranu a rozvoj hazardu v slovenských mestách a obciach. Ja nepoznám prípad, kedy by LGBTI komunita rozbila rodinu, vieme však narátať tisíce prípadov, kedy hazard zničil životy, rozbil rodiny, zobral deťom možnosť vyrastať v normálnych pomeroch. V skrátenom legislatívnom konaní, bez riadnej odbornej diskusie, bez poctivého pripomienkovania, bez analýz dopadov na obce, rodiny, komunity, rýchlym procedurálnym valcom sa obchádza verejná kontrola aj hlasy tých, ktorí s následkami hazardu zápasia v praxi, samosprávy, školy, sociálne služby, terapeuti, kliniky adiktológie a tak ďalej. Ak teda hovoríte o zdravom rozume, tak ten podľa mňa káže skôr spomaliť, otvoriť debatu a zvážiť všetky dôsledky takejto legislatívy. Z ciest po Slovensku viem, že ľudia tu majú rôzne vážne problémy, no pri žiadnej príležitosti mi nikto nepovedal, že má obavy, že jeho syn alebo dcéra sa bude chcieť stať lampou. Vieme však, že ľudí trápi chudoba, spoločenská situácia, agresia v spoločnosti, nárast kriminality, málo príležitostí, to, že mladí ľudia vo veľkom odchádzajú, hľadajú budúcnosť v zahraničí a ich starí rodičia ich počujú raz do týždňa možno cez videohovor, ale teda riešenie týchto všetkých pálčivých problémov našej krajiny bude musieť počkať, na Slovensku v skrátenom legislatívnom konaní riešime hazard. Slováci v roku 2024 prehrali 1,45 mld. eur. Úrad pre reguláciu hazardných hier realizoval presne pred dvomi rokmi prieskum. Z výsledkov vyplýva, že skúsenosť s hazardnými hrami má 90 % populácie. Čo sa týka mladých ľudí vo veku od 25 do 34 rokov, títo uvádzali častejšiu osobnú skúsenosť práve s výhernými hrami v kasínach. Európsky školský prieskum o alkohole a iných drogách, tzv. ESPAD, ukázal, že na Slovensku 14 % 15- až 16-ročných detí malo skúsenosť s hazardom aspoň raz do roka a 7 % hazardovalo často. U chlapcov sú tie čísla ešte vážnejšie, bolo to 24 % aspoň raz, 12 % často. Toto už nie je okrajový jav. Vieme dobre, že mladí ľudia majú automaty priamo v telefóne, stávky na pár klikov, tzv. free spiny, ktoré síce znejú nevinne, ale učia reflex stav prehráš, skús to znova, a kde to končí? No končí to tam, že začiatkom roka bolo v registri vylúčených osôb už približne 120-tisíc ľudí na Slovensku. Medzi nimi sú teda závislí hráči, dlžníci na výživnom, ľudia v hmotnej núdzi. Za každou touto jednotkou v štatistike je konkrétna rodina, rozbitý rozpočet, zrušené krúžky detí, hádky o peniaze, strach zo zvonenia exekútora a tak ďalej. Takže ak hovoríme o ochrane detí a rodiny alebo detí a rodín, tak práve tu je realita a nie v nejakých vašich ideologických naťahovačkách o slovíčka v ústave. Bavme sa tu o tomto nenápadnom, postupnom a každodennom účinku hazardu, ktorý berie čas, pozornosť, peniaze, zdravie tým, ktorí si to väčšinou môžu dovoliť najmenej. Takže, prosím vás, ja sa vás chcem spýtať všetkých kolegov a kolegýň, poslancov z HLAS-u, poslankýň z HLAS-u, SMER-u a SNS, kedy ste sa teda rozhodli prestať chrániť rodinu a deti? Alebo pýtam sa aj, teda pán premiér tu dnes nie je, ale pýtala by som sa aj jeho, že či mu toto príde zdravé. Pýtam sa vás, vážení kolegovia a kolegyne, ak je teda zdravý rozum váš kompas, čo hovorí, keď vidíte matky, ktoré splácajú pôžičky po otcoch, manželoch, ktorí prehrali všetky výplaty? Čo keby ste tú rodinu aspoň raz ochránili pred reálnym problémom a nie vymyslenými slamenými panákmi? To naozaj súhlasíte s podporou hazardu na Slovensku? Mne to skôr príde, že ste dostali z centrál pokyn, že teraz treba zdvihnúť ruku a tie vaše tradičné slovenské, kresťanské, neviem aké hodnoty vlastne teraz netreba riešiť. Chcem len pripomenúť, že každý, kto podporí tento zákon, ponesie spoluzodpovednosť za každú rodinu, za každé dieťa, ktorých hazard stiahne do ťažkej životnej situácie. Svojím hlasom podporíte ochranu a rozvoj hazardu, tak sa ten zákon volá. Takže ja vás naozaj žiadam aj v mene mladých Slovákov a Sloveniek, chráňte rodiny, ako to vravíte, a nepodporte tento zákon. Ďakujem.